Ιστορικές ανατροπές στις περιφερειακές εκλογές της Γερμανίας

Την έκτη κατά σειρά ήττα - αυτή τη φορά στις περιφερειακές εκλογές στο Βερολίνο -  υπέστη ο κυβερνητικός συνασπισμός των Χριστιανοδημοκρατών και Φιλελευθέρων στις επτά συνολικά περιφερειακές εκλογικές αναμετρήσεις που έχουν διεξαχθεί φέτος στη Γερμανία. 
Πανωλεθρία υπέστησαν οι Φιλελεύθεροι, οι οποίοι δεν κατάφεραν να εκπροσωπηθούν στην τοπική βουλή του Βερολίνου, πράγμα που κατάφεραν οι πρωτοεμφανιζόμενοι Πειρατές. Οι Πράσινοι απογειώνονται ενώ το κόμμα της Αριστεράς σημειώνει μικρή πτώση. 

Οι περιφερειακές εκλογές στο Βερολίνο, που διεξήχθηκαν στις 18 Σεπτεμβρίου, άφησαν εκτός τοπικής Βουλής του Φιλελεύθερους, οι οποίοι συγκέντρωσαν ποσοστό μικρότερο από 2%. Οι Σοσιαλδημοκράτες (SPD) παρά τις απώλειες που σημείωσαν, με το 28,3% που συγκέντρωσαν εξακολουθούν να είναι η κυρίαρχη πολιτική δύναμη στην τοπική βουλή της γερμανικής πρωτεύουσας που θα επιλέξει και με το ποια πολιτική δύναμη θα συγκυβερνήσει. Οι Χριστιανοδημοκράτες έλαβαν το 23,4%, αυξάνοντας τη δύναμή τους κατά δύο ποσοστιαίες μονάδες. Οι Πράσινοι συγκέντρωσαν το 17,6%, το μεγαλύτερο ποσοστό στην ιστορία τους, από 13,1% του 2006, ενώ απώλειες 2% περίπου, καταγράφει το κόμμα της Αριστεράς που συγκέντρωσε το 11,6% των ψήφων. Ο μεγάλος νικητής των εκλογών είναι το κόμμα των Πειρατών, που προβάλει ως προτεραιότητα τη διαφάνεια στο διαδίκτυο και την προάσπιση των ατομικών δικαιωμάτων, καθώς με ποσοστό ΄9% θα εκπροσωπηθεί για πρώτη φορά στην τοπική βουλή του Βερολίνου.

Πρόωρες εκλογές ζητά η αντιπολίτευση
Όπως σημειώνει ο Σταμάτης Ασημένιος στην ελληνική υπηρεσία της Deutsche Welle, “Mετά τις εκλογές του Βερολίνου οι Σοσιαλδημοκράτες και οι Πράσινοι ζητούν πρόωρες εκλογές για το ομοσπονδιακό κοινοβούλιο, υποστηρίζοντας ότι οι φιλελεύθεροι εταίροι της κας Μέρκελ «δεν είναι σε θέση να κυβερνήσουν». 

Το SPD απορρίπτει επίσης τη συγκυβέρνηση με τους Χριστιανοδημοκράτες, χωρίς πρόωρη προσφυγή στις κάλπες. Εκτιμάται ότι η εκλογική ήττα των Φιλελευθέρων στο Βερολίνο θα μπορούσε να δρομολογήσει τη διενέργεια πρόωρων εκλογών, με δεδομένο ότι τα δημοσκοπικά ευρήματα για την καγκελάριο Μέρκελ είναι ακόμη υψηλά. Σε μια τέτοια περίπτωση η μοναδική εκδοχή συγκυβέρνησης που θα είχε θα ήταν εκείνη με τους Σοσιαλδημοκράτες και αυτό θα διευκόλυνε τις προσπάθειες διάσωσης του κοινού νομίσματος και της Ελλάδας”.

 

Ιστορικές λοιπόν οι  ανατροπές έφεραν οι τελευταίες περιφερειακές εκλογές της Γερμανίας. Ωστόσο, οι πολιτικές εκτιμήσεις λένε πως δεν υπάρχει πολιτική στροφή, αλλά αποστροφή του εκλογικού σώματος στο πολιτικό σύστημα, δεδομένου του τεράστιου ποσοστού αποχής από τις εκλογές, που ξεπέρασε το 50%.
Σε ότι αφορά τις προηγούμενες περιφερειακές εκλογικές αναμετρήσεις η κατάσταση είχε διαμορφωθεί ως εξής: 
Βάδη - Βυτεμβέργη: Οι Χριστιανοδημοκράτες (CDU) της ΄Αγκελα Μέρκελ έχασαν τον έλεγχο του πιο πλούσιου κρατιδίου της Βάδης Βυρτεμβέργης από Πράσινους και Σοσιαλδημοκράτες. 
Το Χριστιανοδημοκρατικό κόμμα κυβέρνησε το κρατίδιο της Βάδης Βυρτεμβέργης 58 χρόνια χωρίς διακοπή, γι’ αυτό και η ήττα, σήμερα, και μάλιστα στο πιο ευημερές κρατίδιο της Γερμανίας, είναι ιστορικής σημασίας για το κόμμα της καγκελαρίου Μέρκελ. Πέρα από αυτό οι εκλογές αυτές είχαν λάβει χαρακτήρα δημοψηφίσματος για την ίδια.

Νέος πρωθυπουργός του κρατιδίου ανέλαβε ο επικεφαλής των Πρασίνων Βίνφριντ Κρέτσμαν, που είναι και ο πρώτος Πράσινος πρωθυπουργός κρατιδίου στη Γερμανία.

Στο κρατίδιο Ρηνανίας-Παλατινάτου οι Σοσιαλδημοκράτες μείωσαν τα ποσοστά τους κατά 10 μονάδες, αλλά διατηρούν την εξουσία, κερδίζοντας άνετα το Χριστιανοδημοκρατικό κόμμα και πιθανό να συγκροτήσουν συνασπισμό με τους Πράσινους.
Βρέμη: Σαφή νίκη των Σοσιαλδημοκρατών (SPD) και των Πρασίνων (Grüne) και συνέχιση της συγκυβέρνησης έβγαλαν οι κάλπες στις περιφερειακές εκλογές της Βρέμης. Οι Χριστιανοδημοκράτες (CDU) της Αγκελα Μέρκελ υπέστησαν και εδώ μια ακόμη οδυνηρή ήττα, ενώ οι Φιλελεύθεροι (FDP) δεν κατάφεραν να εκπροσωπηθούν στο Κοινοβούλιο. Πάντως, η επικράτηση των Σοσιαλδημοκρατών σ’ ένα από τα «κάστρα» τους δεν συνιστά έκπληξη κατά τους πολιτικούς αναλυτές. Αυτό που εντυπωσίασε ήταν η συντριβή των κυβερνώντων κομμάτων. Το SPD έλαβε ποσοστό 38,3%. Τα ποσοστά της CDU έπεσαν κατά τέσσερις μονάδες, στο 21,5%, οι Πράσινοι συγκέντρωσαν το 23% των ψήφων. Tο FDP έλαβε μόλις το 2,6% των ψήφων, ενώ το κόμμα της Αριστεράς (Die Linke) περιορίστηκε στο 5,8%.
«Μικρό κρατίδιο-μεγάλα μηνύματα» παρατηρεί το Der Spiegel, με το βλέμμα στραμμένο προς το Βερολίνο. Μπορεί οι Χριστιανοδημοκράτες στο σοσιαλδημοκρατικό κρατίδιο της Βρέμης να μην ήταν ποτέ ισχυροί, ωστόσο η συντριβή τους είναι μια ακόμη ένδειξη της δυσαρέσκειας του εκλογικού σώματος έναντι της κυβέρνησης Μέρκελ. 
Οι παλινωδίες στην «ευρωκρίση» και στην ενεργειακή πολιτική και η δυσαρέσκεια των μεσαίων στρωμάτων για τις αθετημένες υποσχέσεις μείωσης των φόρων αποτέλεσαν τη χαριστική βολή για την κυβέρνηση Χριστιανοδημοκρατών και Φιλελεύθερων. Οι τελευταίοι, μάλιστα, παρά την πρόσφατη αλλαγή ηγεσίας δεν κατάφεραν καν να εκπροσωπηθούν στο τοπικό Κοινοβούλιο. Οι Γερμανοί γνωρίζουν ότι η κυβέρνηση δεν παράγει έργο. Μπορεί η οικονομία να καλπάζει και οι εξαγωγές να εκτοξεύονται στα ύψη, αλλά η συμβολή της κεντροδεξιάς κυβέρνησης σ’ αυτό είναι πολύ μικρή. Στην πραγματικότητα οι πολίτες γνωρίζουν ότι πίσω από την αύξηση της ανταγωνιστικότητας της γερμανικής οικονομίας βρίσκεται η μαεστρία του επιχειρηματικού κόσμου, το made in Germany και οι μεταρρυθμίσεις του σοσιαλδημοκράτη Γκέρχαρντ Σρέντερ. Ο τελευταίος πλήρωσε με το αξίωμά του το 2005 την αναμόρφωση –κατ’ άλλους συρρίκνωση– του κοινωνικού κράτους και της αγοράς εργασίας, την περίφημη Agenda 2010.

Η «πράσινη κούρσα», η Φουκουσίμα και οι 16άρηδες
Αντίθετα, οι Πράσινοι συνεχίζουν την κούρσα τους προς τα επάνω, αξιοποιώντας το μούδιασμα που προκάλεσε στον πληθυσμό η πυρηνική καταστροφή της Φουκουσίμα και φυσικά το γεγονός ότι για πρώτη φορά ψήφισαν οι 16άρηδες. Στις προτιμήσεις των νέων (16-24 ετών) οι Πράσινοι είναι πρώτοι, με ποσοστό 30%. Έτσι ξεπέρασαν τους Χριστιανοδημοκράτες για πρώτη φορά σε περιφερειακές εκλογές, μετατρέποντας την ήττα των συντηρητικών σε συντριβή. Μετά την επικράτησή τους στη Βάδη Βυρτεμβέργη οι «μεταμοντέρνοι» οικολόγοι, που έχουν πλέον εγκατασταθεί για τα καλά στο «μεσαίο χώρο», φλερτάρουν με αξιώσεις με τη δημαρχία του Βερολίνου.
Οι Σοσιαλδημοκράτες πανηγυρίζουν για τη νίκη τους στο κρατίδιο της Βρέμης, που παραδοσιακά το είχαν οι σοσιαλδημοκράτες, ωστόσο, σύμφωνα με έρευνες, οι πολίτες δεν τους θεωρούν εναλλακτική λύση και δεν εμπιστεύονται για τίποτε περισσότερο. 
Όσο για την Αριστερά που χαμογελά, επειδή ξεπέρασε τον σκόπελο του 5% και διασφάλισε την επανεκπροσώπησή της στην τοπική Βουλή, δεν λύνει το εσωτερικό της πρόβλημα και τις διαμάχες που απειλούν σοβαρά τη συνοχή της.

